S-a încheiat concursul Miss World 2024. Marea câştigătoare este din Cehia
Krystyna Pyszková, reprezentanta Republicii Cehe, este noua Miss World 2024 în urma finalei concursului ce a avut loc sâmbătă, pe 9 martie. Evenimentul a avut loc la Jio World Convention Center din Mumbai, India.
După o competiție ce a durat mai mult de o oră, concurentele au fost selectate în funcție de prestația lor în probele de talent, Top Model și implicarea în proiecte umanitare, formând astfel Top 40.
Apoi, din cele 40 de finaliste, juriul a ales concurentele pentru topul 12: Miss World din Brazilia, Republica Dominicană, Trinidad și Tobago, Botswana, Mauritius, Uganda, Republica Cehă, Anglia, Spania, Australia, India și Liban.
În urma unei noi selecții, reprezentantele Australiei, Mauritius, Spaniei și Republicii Dominicane nu au reușit să se califice în primele 8.
Cu ce se ocupă Krystyna Pyszková?
Krystyna Pyszková, din Republica Cehă, a devenit cea de-a 71-a Miss World. Tânăra în vârstă de 24 de ani a câștigat coroana sâmbătă în cadrul unei ceremonii impresionante care a avut loc la Mumbai.
Ea este studentă la două facultăți, Drept și Administrarea Afacerilor, și activează ca voluntară și model internațional. Krystyna a înființat Fundația Krystyna Pyszko și continuă să susțină activitățile acesteia.
Conform organizației Miss World, unul dintre momentele de mândrie ale Krystynei a fost deschiderea unei școli de engleză pentru copiii defavorizați în Tanzania, unde a desfășurat activități de voluntariat.
Ca nouă deţinătoare a titlului Miss World, Krystyna este a treia reprezentantă a Republicii Cehe care câștigă o coroană în cadrul unui concurs din "Big 4". În 2012, țara europeană a obținut coroana Miss Earth prin Tereza Fajksová.
Miss World este unul dintre cele patru concursuri de frumusețe de elită din lume, cunoscute sub numele de "Big 4", alături de Miss Univers, Miss International și Miss Earth.
În aceeași zi, la Mumbai, indianca Nita Ambani a fost distinsă cu premiul Miss World pentru acțiuni umanitare.
Fosta Miss World este Karolina Bielawska din Polonia. Ea a câștigat titlul pe 16 martie 2022, în San Juan, Puerto Rico. În anul 2023, concursul nu s-a desfășurat, datorită întârzierii cu care a avut loc ediția precedentă.
Din păcate, reprezentanta României nu s-a calificat în Top 40
Ada Maria Ileana, Miss World România, a impresionat în competiție, excelând în probele sportive și în proba de talent, interpretând piesa "Lie, Ciocârlie".
Un moment deosebit a fost proba de Top Model, unde Ada a defilat purtând creația lui Pavel Kroyman, un designer din Republica Moldova, responsabil și pentru costumul național al Miss World România.
La vârsta de 26 de ani, reprezentanta României la Miss World este profesor de limbă engleză, având o certificare Cambridge.
Ea a obținut un master în Politici Publice la University College London și deține o licență în Studii de Securitate, fiind pasionată de relații internaționale și diplomație.